

**Permisjonsreglement**

**Meråker kommune**

**2022**

**Til behandling i AMU og Administrasjonsutvalget**

**Innhold**

[**Grunnlag**](#Grunnlag) 4

**[1. Fellesbestemmelser](#Fellesbestemmelser)** [4](#Fellesbestemmelser)

[1.1 Ytre ramme/omfang 4](#YtreRamme)

[1.2 Budsjettmessige begrensninger 4](#BudsjettmessigeBegrensninger)

[1.3 Lønn og ansiennitet 5](#LønnOgAnsiennitet)

[1.4 Feriepenger 5](#Feriepenger)

[1.5 Pensjonsmedlemskap 5](#Pensjonsmedlemskap)

**[2. Velferdspermisjon med lønn](#VelferdspermisjonMedLønn)** [5](#VelferdspermisjonMedLønn)

[2.1 Ved alvorlig/akutt sykdom 6](#VedAlvorligAkuttSykdom)

[2.2 Ved dødsfall/deltakelse i begravelse 6](#VedDødsfallDeltakelseIBegravelse)

[2.3 Tilvenning av barn i barnehage/dagmamma/skole 6](#TilvenningBarnehageSkole)

[2.4 Deltakelse i større- kultur og idrettsarrangementer 6](#KulturIdrettsarrangementer)

[2.5 Feiring av religiøse og nasjonale høytidsdager 7](#ReligiøseNasjonalHøytidsdager)

[2.6 Bryllup 7](#Bryllup)

[2.7 Andre velferdspermisjoner 7](#AndreVelferdspermisjoner)

**[3. Permisjoner ved sykdom, svangerskap, adopsjon, omsorg for barn og andre nærstående](#PermisjonerVedSykdomSvangerskapAdopsjon)** [7](#PermisjonerVedSykdomSvangerskapAdopsjon)

[3.1 Egen sykdom 8](#EgenSykdom)

[3.2 Barn/barnepassers sykdom 8](#BarnBarnepassersSykdom)

[3.3 Svangerskap, fødsel og adopsjon 8](#SvangerskapFødselAdopsjon)

[3.4 Pleie av nær pårørende i hjemmet 9](#PleieAvNærPårørendeIHjemmet)

**[4. Permisjon for utføring av tillitsverv/ombud](#PermisjonUtføringVerv)** [9](#PermisjonUtføringVerv)

[4.1 Offentlige tillitsverv/ombud 9](#OffentligeVerv)

[4.2 Politisk arbeid, nominasjonsmøter 10](#PolitiskArbeidNominasjonsmøter)

[4.3 Tillitsverv i arbeidstakerorganisasjonene 10](#TillitsvervArbeidstakerorganisasjonene)

[4.4 Tillitsverv på arbeidsplassen. 10](#TillitsvervArbeidsplassen)

[4.5 Organisasjonsmessige oppdrag 11](#OrganisasjonsmessigeOppdrag)

[4.6 Andre tillitsverv 11](#AndreTillitsverv)

**[5. Utdanningspermisjon](#Utdanningspermisjon)** [11](#Utdanningspermisjon)

[5.1 Utdanning i fritiden/eksamensdager 12](#UtdanningFritidEksamensdager)

[5.2 Kurs/opplæring i regi av arbeidstakerorganisasjonene 12](#KursOpplæringRegiArbeidstakerorganisasjo)

[5.3 Plikttjeneste, bindingstid/refusjon 13](#PlikttjenesteBindingstidRefusjon)

**[6. Diverse permisjonsbestemmelser](#DiversePermisjonsbestemmelser)** [13](#DiversePermisjonsbestemmelser)

[6.1 Overgang til ny stilling 13](#OvergangTilNyStilling)

[6.2 Jobbrotasjon/hospitering i annen stilling 13](#JobbrotasjonHospiteringIAnnenStilling)

[6.3 Spesielle oppdrag/engasjementer 13](#SpesielleOppdragEngasjementer)

[6.4 Deltakelse i hjelpekorps 14](#DeltakelseIHjelpekors)

**[7. Praktisering/fortolkning](#PraktiseringFortolkning)** [14](#PraktiseringFortolkning)

**[8. Klage](#Klage)** [14](#Klage)

# **Grunnlag**

Permisjonsreglementet skal bygge på prinsipper og målsettinger som til enhver tid fremgår av personalpolitiske retningslinjer for Meråker kommune.

Permisjonsreglementet kommer i tillegg til lovbestemte og tariffestede regler.

Ved avgjørelse av søknad om permisjon skal det tas hensyn til budsjettrammer og økonomiske og personalmessige begrensninger, herunder spørsmålet om vikarer. Et eventuelt avslag av slike årsaker skal begrunnes.

# **1. Fellesbestemmelser**

## Ytre ramme/omfang

A) Reglementet er å betrakte som en ytre ramme (fullmaktramme).

B) Permisjonsreglene gjelder for alle arbeidstakere i et fast forpliktende arbeidsforhold, herunder arbeidstakere på tidsbegrensede arbeidsavtaler, med en på forhånd fastsatt arbeidstid (evt. gjennomsnittlig arbeidstid per uke) og hvor kommunen er lønnsfastsettende myndighet.

C) Bestemmelsene gjelder også deltidsstillinger, hvor den del av permisjonen som gis med lønn innvilges forholdsmessig etter stillingens størrelse.

D) Unntatt fra disse reglene er personale som har permisjonsbestemmelser regulert gjennom egne lover og avtaler.

E) Kvoten for lønnet permisjon for arbeidstakere med tidsbegrenset ansettelse fastsettes i forhold til ansettelsestidens lengde.

## Budsjettmessige begrensninger

Innstillende og avgjørende instanser på alle ledd må ta hensyn til den budsjettmessige ramme og økonomiske og personalmessige begrensninger for øvrig, herunder spørsmålet om vikarer.

## Lønn og ansiennitet

Permisjon med hel eller delvis lønn avbryter ikke opptjening av lønnsansiennitet. Det samme gjelder syke- og svangerskapspermisjon inntil 2 år og tvungen verneplikttjeneste.

Ulønnet permisjon for å utføre offentlige ombud og ombud i arbeidstakerorganisasjoner medregnes i lønnsansienniteten.

Ulønnet utdanningspermisjon medregnes med inntil 2 år når utdanningen har betydning for vedkommendes arbeid i kommunen.

Grunnutdanning gir ikke rett til opptjening av lønnsansiennitet.

## Feriepenger

For syke- og svangerskapspermisjon, samt pliktig militærtjeneste vises det til [Ferielovens § 10](https://lovdata.no/dokument/NL/lov/1988-04-29-21?q=ferieloven#shareModal), jf. Folketrygdlovens bestemmelser.

## Pensjonsmedlemskap

A) Arbeidstaker som er innvilget permisjon med lønn opprettholder sitt pensjonsmedlemskap.

B) Arbeidstakere som innvilges permisjon uten lønn for lengre tidsrom enn 1 måned, meldes ut av pensjonsordningen. Arbeidstakeren tilbys samtidig frivillig medlemskap etter de regler som gjelder i pensjonskassen.

# **2.** **Velferdspermisjon med lønn**

Bestemmelsene under dette punkt kommer i tillegg til [Arbeidsmiljølovens kap. 12](https://lovdata.no/dokument/NL/lov/2005-06-17-62/KAPITTEL_13#KAPITTEL_13) og [HTA](https://www.ks.no/globalassets/tariff-2022/Hovedtariffavtalen-2022-2024-skjerm.pdf)’s fellesbestemmelser § 8 om permisjon ved sykdom, svangerskap, adopsjon, amming, omsorg for barn under 12 år m.v.

Etter Hovedtariffavtalen § 14.1 andre avsnitt kan en arbeidstaker innvilges velferdspermisjon med lønn i inntil 12 dager per kalenderår (1. januar til 31. desember) når viktige velferdsgrunner foreligger.

Fri utover 12 dager, eller utover det antall dager som er maksimum for de forskjellige permisjonsgrunner, må i tilfelle innvilges som ulønnet permisjon.

Følgende norm nyttes ved innvilgelse av permisjon med lønn:

## 2.1 Ved alvorlig/akutt sykdom

Ved alvorlig/akutt sykdom i nærmeste familie, så som ektefelle, samboer, foreldre, svigerforeldre, besteforeldre, barn over 12 år, søsken og andre som står arbeidstakeren nær; Inntil 5 dager pr. år.

## 2.2 Ved dødsfall/deltakelse i begravelse

Hovedregelen er at ved begravelse gis det permisjon med lønn for 2 timer. Ut over dette gis permisjon uten lønn.

Ved dødsfall i nærmeste familie og andre som har stått arbeidstakeren nær: Inntil 3 dager inkl. reisedager pr. dødsfall. Dette kombineres ikke med permisjon for begravelse.

## 2.3 Tilvenning av barn i barnehage/dagmamma/skole

For tilvenning av barn i barnehage eller hos dagmamma: Inntil 2 dager for hvert barn.

Innskriving på skole/skolestart: Innvilges permisjon til medgått tid.

Dagene kan deles. Det er en forutsetning at det er nødvendig å være til stede.

## 2.4 Deltakelse i større- kultur og idrettsarrangementer

Deltakelse i kultur- og idrettsarrangementer skal som hovedregel gå til fradrag i ferie eller tilstås uten lønn.

I tilfeller hvor en arbeidstaker er uttatt til å representere landet i De olympiske leker, verdensmesterskap, europamesterskap eller landskamper: Inntil 5 dager pr. år.

For deltakelse i finalen i Norgesmesterskap: Inntil 2 dager pr. år.

Meråker kommune legger til rette slik at aktuelle arbeidstakere kan ta ut ferie, avspasering, bytte arbeidsdag, eventuelt gi permisjon uten lønn for å delta som hjelpemannskap ved større arrangement i Meråker.
Det forutsettes at dette ikke går på bekostning av kommunens drift.

## 2.5 Feiring av religiøse og nasjonale høytidsdager

For feiring av religiøse og nasjonale høytidsdager som ikke er offisielle etter norsk kalender kan det innvilges inntil 2 dager pr. år jf. [Trossamfunnsloven § 18 første ledd](https://lovdata.no/dokument/NL/lov/2020-04-24-31/KAPITTEL_4#shareModal).

## 2.6 Bryllup

Ved inngåelse av ekteskap/partnerskap: bryllupsdagen.

## 2.7 Andre velferdspermisjoner

Nødvendige besøk hos lege, tannlege, helsemessig undersøkelse og behandling skal, når det er mulig, legges utenom ordinær arbeidstid.

De som er ansatt i hel stilling, og som må til konsultasjoner til lege, tannlege, helsemessig undersøkelse, og behandling utenbygds i arbeidstiden, må søke å legge dette til starten eller slutten av arbeidsdagen slik at det blir minst mulig fravær. Det kan maksimalt gis 2 timer permisjon med lønn. Ytterligere permisjon gis som permisjon uten lønn, eventuelt avspasering.

Ved henvisning til spesialist eller sykehus kan det gi permisjon med lønn til medgått tid, inkludert kjøring. Det samme gjelder ved innkalling til helseundersøkelse i regi av det offentlige.

Ved henvisning til spesialist eller sykehus skal innkalling vedlegges. Det betyr at ansatte med tidsregistrering også må forevise henvisningen til nærmeste leder.

Ved unormalt mye fravær kan det kreves attestasjon for at vedkommende har vært hos lege, tannlege, helsemessig undersøkelse eller behandling.

Ved bloddonasjon gis maksimalt 2 timer permisjon med lønn. Ytterligere permisjon gis som permisjon uten lønn, eventuelt avspasering.

# **3. Permisjoner ved sykdom, svangerskap, adopsjon, omsorg for barn og andre nærstående**

Det vises til Hovedtariffavtalens § 8 og [Arbeidsmiljølovens kap. 12](https://lovdata.no/dokument/NL/lov/2005-06-17-62/KAPITTEL_13#KAPITTEL_13) om rett til:

* Permisjon ved barns/barnepassers sykdom ([Aml. § 12-9](https://lovdata.no/dokument/NL/lov/2005-06-17-62/KAPITTEL_13%22%20%5Cl%20%22shareModal), [Ftrl. §§ 9-5](https://lovdata.no/dokument/NL/lov/1997-02-28-19/KAPITTEL_5-5#shareModal) og [9-6](https://lovdata.no/dokument/NL/lov/1997-02-28-19/KAPITTEL_5-5#shareModal)).
* Permisjon ved pleie av nær pårørende i hjemmet i terminalfasen ([Aml. §12-10](https://lovdata.no/dokument/NL/lov/2005-06-17-62/KAPITTEL_13%22%20%5Cl%20%22shareModal) og [Ftrl. § 9-13](https://lovdata.no/dokument/NL/lov/1997-02-28-19/KAPITTEL_5-5#shareModal)).
* Utvidet svangerskapspermisjon uten lønn.
* Permisjon av helsemessige årsaker.
* Permisjon ved svangerskapskontroll ([Aml. § 12-1](https://lovdata.no/dokument/NL/lov/2005-06-17-62/KAPITTEL_13%22%20%5Cl%20%22shareModal)).

## 3.1 Egen sykdom

Det kan nyttes egenmelding for sykdom inntil 24 kalenderdager. Fra og med 9. kalenderdag må det legges fram sykemelding fra lege for å få rett til lønn.

Egenmelding kan først nyttes etter minst 2 måneders tilsettingsforhold i kommunen. Ny egenmelding innen 16 dager etter siste egenmelding kan bare benyttes dersom kvoten på 8 kalenderdager ikke er bruk opp. Det betyr at man i løpet av en 16 dagers periode ikke kan ha mer enn 8 dagers fravær totalt med egenmelding(er).

Egenmelding for barns og barnepassers sykdom kan først nyttes etter minst 1 måneds tilsettingsforhold i kommunen.

Melding om fravær må ringes til nærmeste overordnet første fraværsdag.

## 3.2 Barn/barnepassers sykdom

Se HTA § 8.4, [Aml. § 12-9](https://lovdata.no/dokument/NL/lov/2005-06-17-62/KAPITTEL_13#shareModal) og [Folketrygdlovens § 9](https://lovdata.no/dokument/NL/lov/1997-02-28-19/KAPITTEL_5-5#KAPITTEL_5-5).

Rett til permisjon ved barns eller barnepassers sykdom gjelder til og med kalenderåret barnet fyller 12 år og omhandler inntil 10 dager hvert kalenderår, eller inntil 15 dager dersom arbeidstaker har omsorg for mer enn to barn.

Dersom barnet har kronisk sykdom, langvarig sykdom eller nedsatt funksjonsevne, har arbeidstaker rett til 20 dager hvert kalenderår til og med det kalenderåret barnet fyller 18 år.

## 3.3 Svangerskap, fødsel og adopsjon

Se [Aml. Kap. 12](https://lovdata.no/dokument/NL/lov/2005-06-17-62/KAPITTEL_13#KAPITTEL_13), HTA § 8.3 og [Ftrl. Kap. 14](https://lovdata.no/dokument/NL/lov/1997-02-28-19/KAPITTEL_6-1#KAPITTEL_6-1) angående rett til permisjon ved svangerskapskontroll, svangerskapspermisjon, omsorgspermisjon for far i forbindelse

med fødsel, fødselspermisjon, foreldrepermisjon, delvis permisjon, ammepermisjon og varslingsplikt.

Arbeidstaker som er gravid har rett til fri fra arbeidet med lønn i forbindelse med svangerskapskontroll, dersom undersøkelsene ikke med rimelighet kan finne sted utenfor arbeidstiden.

Arbeidstaker som er gravid har rett til permisjon i inntil tolv uker under svangerskapet.

Far/partner har rett til to ukers permisjon i forbindelse med fødselen.

Adoptivforeldre og fosterforeldre har rett til to ukers permisjon i forbindelse med at omsorgen for barnet overtas. Retten til permisjon gjelder ikke ved stebarnsadopsjon eller hvis barnet er over 15 år.

Etter fødselen skal mor ha permisjon de første seks uker, med mindre det fremlegges legeattest.

Foreldre har rett til permisjon i til sammen tolv måneder for hver fødsel.

Arbeidstaker skal i god tid varsle om når man ønsker å avvikle fødsels- og foreldrepermisjon. Melding om slik permisjon skal gis til nærmeste leder på eget skjema.

## 3.4 Pleie av nær pårørende i hjemmet

Se [Aml. § 12-10](https://lovdata.no/dokument/NL/lov/2005-06-17-62/KAPITTEL_13#shareModal).

Arbeidstaker som pleier nærstående i hjemmet i livets sluttfase har rett til permisjon i 60 dager for pleie av den enkelte nærstående.

Det innvilges rett til permisjon i inntil 10 dager hvert kalenderår for å gi nødvendig omsorg til foreldre, ektefelle, samboer eller registret partner. Det samme gjelder ved nødvendig omsorg for funksjonshemmet eller kronisk sykt barn fra og med kalenderåret etter at barnet fylte 18 år.

# **4. Permisjon for utføring av tillitsverv/ombud**

## 4.1 Offentlige tillitsverv/ombud

Med offentlige tillitsverv forstås ombud som er opprettet ved lov eller med hjemmel i lov, for eksempel kommunale/fylkeskommunale verv, lagrettsmedlem, medlem av skjønnsutvalg m.fl.

Arbeidstakere innvilges permisjon med lønn inntil 10 dager pr. år for å utføre offentlige tillitsverv. Ytterligere permisjon gis uten lønn.
Det forutsetter at tillitsvervet ikke kan utføres utenfor arbeidstid.

Arbeidstaker som velges til stortingsrepresentant, eller annet offentlig tillitsverv på heltid, innvilges permisjon uten lønn for valgperioden.

For offentlige tillitsverv på deltid innvilges permisjon med forholdsmessig redusert lønn.

Det henvises for øvrig til fellesbestemmelsenes § 14 i HTA og [Aml. § 12-13](https://lovdata.no/dokument/NL/lov/2005-06-17-62/KAPITTEL_13#shareModal).

## 4.2 Politisk arbeid, nominasjonsmøter

Arbeidstaker har rett til permisjon fra arbeid i det omfang det er nødvendig for å oppfylle lovbestemt møteplikt i offentlige organer jf. [Arbeidsmiljøloven § 12-13](https://lovdata.no/dokument/NL/lov/2005-06-17-62/KAPITTEL_13#shareModal). Hvorvidt møteplikten er lovbestemt varierer ved de ulike offentlige organer og må derfor avgjøres konkret i det enkelte tilfelle. Paragrafen omfatter normalt alle representanter og vararepresentanter til statlige, kommunale og fylkeskommunale verv (styrer, råd, nemnder og utvalg mv.). Ved verv i egen kommune innvilges permisjon med lønn, mens i annen kommune eller fylkeskommune gis permisjon uten lønn.

Hvis arbeidstaker ønsker å møte uten at det foreligger møteplikt, tildeles det permisjon uten lønn/avspasering.

## 4.3 Tillitsverv i arbeidstakerorganisasjonene

Arbeidstaker som velges/ansettes til fastlønnet tillitsverv i organisasjonens sentrale eller distrikts-/fylkesorganer, eller ansettes som funksjonær i sin organisasjon, innvilges permisjon uten lønn i inntil 4 år.

## 4.4 Tillitsverv på arbeidsplassen.

Tillitsvalgt har rett til fri fra ordinært arbeid for å utføre sine oppgaver. Arbeidet som tillitsvalgt skal avvikles slik at det volder minst mulig ulempe for arbeidets gang. Fravær skal så vidt mulig avtales på forhånd med nærmeste overordnede (Hovedavtalens Del B § 3-4).

Under utøvelsen av sin virksomhet som tillitsvalgt, og under forhandlinger og drøftelser med arbeidsgiver, beholder den tillitsvalgte sin lønn. Med lønn menes i denne forbindelse stillingens fasteregulativlønn samt alle faste og variable tillegg som arbeidstakeren ville hatt om vedkommende var i arbeid (Hovedavtalens Del B § 3-4).

Søknad om permisjon etter Hovedavtalens Del B §3-5 skal dokumenteres. Det kan ikke uten tvingende grunn nektes permisjon i inntil 12 arbeidsdager per år for valgte, faste medlemmer som skal møte i organisasjonens styrende sentrale organer,

distrikts-/fylkesorganer og øverste organ på distrikts-/fylkesplan. Det samme gjelder valgte medlemmer og delegater for å møte i det høyeste organet (landsmøter/kongresser o.l.).

Tillitsvalgte har rett til opplæring som har betydning for deres funksjon som tillitsvalgt. Ved slik opplæring gis det permisjon med hel eller delvis lønn (Hovedavtalens Del B § 3-6). For hovedtillitsvalgt/fellestillitsvalgt gis permisjon med lønn. Med lønn menes i denne forbindelse stillingens faste regulativlønn samt alle faste og variable tillegg som arbeidstakeren ville hatt om vedkommende var i arbeid (Hovedavtalens Del B § 3-6).

## 4.5 Organisasjonsmessige oppdrag

A) Valgt/oppnevnt deltaker i lokale, fylkesvise og sentrale forhandlinger innvilges permisjon med lønn (Hovedavtalens Del B § 3-5).

B) Valgte medlemmer av vedtektsfestede sentrale og distrikts-/fylkesorganer innvilges permisjon med lønn i inntil 12 dager pr år.

C) For verv i arbeidstakerorganisasjonenes styrende organ kan det gis permisjon uten lønn.

## 4.6 Andre tillitsverv

Ansatte med tillitsverv i de funksjonshemmedes interesseorganisasjoner kan innvilges permisjon uten lønn med hjemmel i dette punkt. Dette kan også omfatte kurs når kurset har betydning for vedkommendes arbeid med å fremme funksjonshemmedes interesser.

Kommunen kan etter en konkret vurdering innvilge permisjon uten lønn for utførelse av andre tillitsverv. Dette kan være deltaking i humanitære, religiøse eller andre organisasjoner.

# **5. Utdanningspermisjon**

For gjennomføring av opplæringstiltak for at arbeidstakeren skal holdes à jour innenfor nåværende stilling, og som er hjemlet i godkjent opplæringsplan, gis permisjon med lønn, jf. [Arbeidsmiljøloven § 12-11](https://lovdata.no/dokument/NL/lov/2005-06-17-62/KAPITTEL_13#shareModal).
Arbeidstaker som har vært i arbeidslivet i minst tre år og vært ansatt i Meråker

kommune de siste to år har rett til hel eller delvis ulønnet permisjon i inntil tre år for å delta i organiserte utdanningstilbud jf. [Aml. § 12-11 punkt 1](https://lovdata.no/dokument/NL/lov/2005-06-17-62/KAPITTEL_13#shareModal).

Hvis det, i forbindelse med utdannelse som er av verdi for både arbeidstakeren og arbeidsgiver, er nødvendig med hel eller delvis permisjon, skal dette innvilges, med mindre særlige grunner er til hinder for det. Avhengig av videreutdanningens art og nødvendighet skal det gis permisjon med lønn og dekning av legitimerte utgifter jf. Hovedtariffavtalen §14.2.

Ved godkjenning av søknad om utdanningspermisjon skal det inngås avtale mellom arbeidstaker og arbeidsgiver. Avtalen bør inneholde vilkår for gjennomføring av utdanning, eventuelt hva som skjer dersom utdanningen ikke blir gjennomført.

Arbeidstaker som vil bruke retten til utdanningspermisjon må gi arbeidsgiver skriftlig varsel som inkluderer opplysninger om utdanningens faglige innhold, varighet og eventuelt opptak ved utdanningsinstitusjon, jf. [Aml. § 12-11 punkt 4](https://lovdata.no/dokument/NL/lov/2005-06-17-62/KAPITTEL_13#shareModal).

## 5.1 Utdanning i fritiden/eksamensdager

Arbeidstakere som gjennomfører utdanning i sin fritid, kan innvilges permisjon med lønn for eksamensdagen(e), samt 2 lesedager før hver eksamen. Det er en forutsetning at vedkommende ville hatt ordinært arbeid de to dagene umiddelbart før eksamen. Ved eksamensformer som varer 3 sammenhengende dager eller mer, skal det drøftes en ytterligere tilrettelegging. Ytterligere tilrettelegging betyr ikke nødvendigvis flere dager med lønnet permisjon, men kan innebære å legge til rette for avspasering, ferieavvikling eller endret arbeidstid.

Innlevering av ulike oppgaver i studieperioden er ikke å anse som eksamen, og permisjonsbestemmelsen kommer i slike tilfeller ikke til anvendelse.

Det innvilges ikke ny permisjon med lønn for forbedring av karakterer eller avleggelse av ny eksamen grunnet stryk.

For å få permisjon med lønn er det en forutsetning at faget har betydning for arbeidsgiver.

## 5.2 Kurs/opplæring i regi av arbeidstakerorganisasjonene

Det kan gis permisjon med hel eller delvis lønn for opplæring som er av betydning for arbeidstakernes funksjon som tillitsvalgt jf. Hovedavtalen del B § 3-6. Til slik opplæring kan tillitsvalgt i arbeidstakerorganisasjonen som kommunen har inngått tariffavtale med innvilges permisjon med lønn i inntil 10 arbeidsdager pr. kalenderår.

Definisjon av tillitsvalgt: se Hovedavtalen del B § 2-2.

## 5.3 Plikttjeneste, bindingstid/refusjon

Plikttjeneste er den tid en arbeidstaker pålegges å gjøre tjeneste i kommunen etter endt utdanning, og er bare aktuell i de tilfeller kommunen yter økonomiske støtte (lønn, stipend, kursavgifter, oppholdsutgifter).

Plikttjeneste kan avtales dersom det innvilges støtte som tilsvarer minst 1 månedslønn. Slutter arbeidstakeren før bindingstidens utløp, skal det tilbakebetales til kommunen en forholdsmessig del av den økonomiske søtten som er utbetalt.

# **6. Diverse permisjonsbestemmelser**

## 6.1 Overgang til ny stilling

Det kan innvilges permisjon uten lønn ved overgang til annen stilling i eller utenfor kommunen. Permisjon gis for inntil 1 år.

Permisjon kan i særskilte tilfeller vurderes på andre vilkår dersom det dreier seg om et vikariat/engasjement som gir arbeidstakeren en faglig utvikling som er til nytte for kommunen. Det er en forutsetning at arbeidstakeren skal gjeninntre i stillingen etter endt permisjon.

Det er en forutsetning at det ikke er til særlig ulempe for arbeidsgiver. Det er videre en forutsetning at arbeidstakeren har tjenestegjort i kommunen de siste 3 år. Dette kan fravikes etter vurdering fra arbeidsgiver.

Senest 3 måneder før permisjonens utløp skal arbeidstakeren skriftlig varsle om vedkommende vil gjeninntre i stillingen eller ikke.

## 6.2 Jobbrotasjon/hospitering i annen stilling

Det kan gis permisjon i inntil 1 år i forbindelse med avtaler om tjenestegjøring i annen stilling i eller utenfor kommunen som ledd i omplassering, hospitering eller jobbrotasjon.

## 6.3 Spesielle oppdrag/engasjementer

A) Det kan innvilges permisjon inntil 2 år uten lønn for arbeidstakere som tjenestegjør som dommerfullmektig.

B) Arbeidstakere som opptrer som part i rettssaker (saksøker eller saksøkt), eller som vitner, gis permisjon uten lønn.

C) Det kan gis begrenset permisjon uten lønn for å arbeide med forskning innen sitt fagområde. Forutsetningen er at forskningen skjer i tilknytning til en forskningsinstitusjon.

D) Kommunen kan innvilge permisjon uten lønn i inntil 2 år for en arbeidstaker som skal arbeide i norske hjelpetiltak i offentlig regi i utviklingsland.

E) Det kan innvilges permisjon uten lønn for oppdrag for utdanningsinstitusjoner, opplæringsnemnder, gjesteforelesninger, sensorarbeid mv.

F) Det kan innvilges permisjon uten lønn for møter og annet kortere fravær som skyldes oppdrag/engasjement i frivillige organisasjoner, eller annen samfunnsnyttig tjeneste.

## 6.4 Deltakelse i hjelpekorps

Arbeidstakere som er knyttet til Røde Kors Hjelpekorps og Norsk Folkehjelps beredskaps- og ettersøkningsgruppe innvilges permisjon med lønn i inntil 3 dager i forbindelse med utrykning til hjelp for nødstilte.

# **7. Praktisering/fortolkning**

Det er en forutsetning for å gi permisjon etter dette reglementet at det ikke er til hinder for en forsvarlig utførelse av tjenesten. I denne sammenhengen nevnes også muligheten for bruk av fleksitidssystemet, for de arbeidstakerne som er omfattet av dette.

Formannskapet avgjør de fortolkningsspørsmål som måtte oppstå ved praktisering.

# **8. Klage**

Avslag på permisjoner med hjemmel i Meråker kommunes permisjonsreglement kan ikke påklages.
Ved uenighet om rett til permisjon etter arbeidsmiljølovens bestemmelser kan arbeidstaker klage til Tvisteløsningsnemnda, i henhold til [Aml. § 17-2](https://lovdata.no/dokument/NL/lov/2005-06-17-62/KAPITTEL_19#shareModal).